## Carlos Mazón apel·la als valors constitucionals per a “aconseguir junts qualsevol meta i afrontar la reconstrucció econòmica i social”

*** Reivindica la Constitució en la configuració de l’estat autonòmic, que “aporta molt i bo a la identitat espanyola”, i permet a la societat civil participar en els assumptes públics
* Destaca el “compromís, treball, trajectòria i exemple” de María Botella, presidenta de l’associació Anémona, que ha sigut reconeguda amb la Medalla Corporativa de Benidorm 2024
* Agraïx i reconeix “la gran tasca del voluntariat i de solidaritat” mostrada amb les persones i els municipis afectats per les riuades “que ha demostrat que tots som Comunitat”**

**Benidorm.**

El president de la Generalitat, Carlos Mazón, ha apel·lat a l’esperit de “germanor, solidaritat i fraternitat” de la carta magna “per a aconseguir junts qualsevol meta i abordar entre tots la reconstrucció de les zones afectades per les riuades” en la qual les institucions i la societat civil de la província d’Alacant “no es posaran de perfil”.

Així ho ha assenyalat durant l’acte d’entrega de la Medalla Corporativa de Benidorm pel Dia de la Constitució, a on ha estat acompanyat per la consellera d’Innovació, Indústria, Comerç i Turisme, Marián Cano, i l’alcalde del municipi, Toni Pérez.

Durant la seua intervenció, Carlos Mazón ha destacat la Constitució com la “plasmació d’un ideal de consciència col·lectiva que ha sigut ferramenta fonamental amb la qual hem construït entre tots el període més pacífic i pròsper de la nostra història”.

En esta línia, ha destacat la carta magna en la configuració de l’estat autonòmic “que ens ha permés desenrotllar-nos com a poble orgullós de les seues senyes d’identitat que, lluny de buscar diferències, singularitats o privilegis, aporta molt i bo a la identitat espanyola”.

“Un estat autonòmic que és susceptible de ser millorat per a continuar avançant en més cotes de benestar i seguretat, el creixement econòmic sostenible i el desenrotllament social, científic i cultural”, ha prosseguit el president.

De la mateixa manera, ha destacat que la Constitució va establir les bases per a la participació de la societat civil en els assumptes públics a través d’associacions i col·lectius que “van incorporar noves veus i mirades a la conversa pública, posant l’accent sobre problemes i reptes”.

**Medalla Corporativa de Benidorm**

En l’acte de celebració del Dia de la Constitució Espanyola, l’Ajuntament de Benidorm ha entregat la Medalla Corporativa de la ciutat a María Botella Soler, presidenta de l’associació Anémona, en reconeixement a la seua dedicació i treball en suport a les dones afectades per càncer de mama i ginecològic.

Carlos Mazón ha reivindicat el “compromís, treball, trajectòria i exemple” de Botella al capdavant de l’associació, al mateix temps que li ha traslladat l’agraïment de tota la Comunitat Valenciana “per la seua labor encomiable”.

Així mateix, el president ha agraït i reconegut “la gran tasca del voluntariat i de solidaritat” mostrada en el nostre territori amb la província de València a causa de les inundacions “que ha demostrat que tots som Comunitat i estem tots junts en germanor en la recuperació que es mereix la nostra terra”.

Fecha: 06/12/2024